**Vadvirág projekt**

A tavasszal méhektől zsongó erdőalja,a mindig kifogyhatatlan élettől nyüzsgő rét tarka titkainak egyetlen kulcsa, a megismerés. Mint írott könyvhöz az ABC-t, a vadvirágokat is ismernünk kell ahhoz, hogy olvashassunk a természet nyelvén. A sokszínű forgatagból kibontakoznak az első ismerős szavak, az első felismert növények. Először csak néhány, majd nyitott szemmel járva egyre több.  
A vadvirágok tündérkertjébe kaptunk bebocsátást az elmúl hetekben avatott vezető, Illés József segítségével, aki sokadik éve terelgeti szellemi és valós erdei ösvényeken a hozzá szegődő kisiskolásokat. Közös sétáink, programjaink során színes képekkel, ismeretekkel töltődtek fel az ilyetén tudás eleddig üres lapjai. Szerencsés helyen élünk, hisz karnyújtásnyira tőlünk értékes kincsek pettyezik a vadvirágos réteket.   
Szeretnénk megköszönni az együtt eltöltött szép és értékes órákat **Illés József úrnak**. Ő is és minden kedves jelenlévő fogadja szeretettel összegző bemutatkozónkat, melynek vezérmotívuma a koranyár piros szoknyás tündérlánya a pipacs lesz. E kedves virág inspirált bennünket, rajzversenyre, pólóbatikolásra, divatbemutatóra, kiállítás rendezésére, a virágok színeinek kifürkészésére, technika órai alkotómunkára, otthoni kutakodásra, kamrák és konyhák mélyén mákos mozsarak pendítésére, vetélkedőkre, fényképalbumok készítésére, meseszép képek montázsolására a vadvirág projekthét keretében. Mindezek közös megvalósítása a 3. osztályosokat, jómagamat és **Szandra néni**t dicséri.

Jó szórakozást!

2015.05.15.

**Sallay Orsolya**